CELEX: 32015R0741
Language: et
Date: 2015-05-08 00:00:00
Title: Komisjoni rakendusmäärus (EL) 2015/741, 8. mai 2015, millega muudetakse rakendusmäärust (EL) nr 737/2012 Keldi mere teatavate kalavarude kaitse kohta

9.5.2015   
            
            
               ET
            
            
               Euroopa Liidu Teataja
            
            
               L 118/1
            
         KOMISJONI RAKENDUSMÄÄRUS (EL) 2015/741,
   8. mai 2015,
   millega muudetakse rakendusmäärust (EL) nr 737/2012 Keldi mere teatavate kalavarude kaitse kohta
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 30. märtsi 1998. aasta määrust (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu, (1) eriti selle artikli 45 lõiget 1,
   ning arvestades järgmist:
   
               (1)
            
            
               Vastavalt Euroopa Parlamendi ja nõukogu määrusele (EL) nr 1380/2013 (2) on ühise kalanduspoliitika eesmärk tagasiheite järgjärguline kaotamine, võttes arvesse parimaid kättesaadavaid teaduslikke nõuandeid ning vältides ja vähendades juhupüüki nii palju kui võimalik.
            
         
               (2)
            
            
               Määruse (EÜ) nr 850/98 artikli 45 lõikes 1 on sätestatud, et kui mereorganismide kaitse nõuab viivitamatut tegutsemist, võib komisjon kõnealusele määrusele lisaks või sellest erandina võtta vastu mis tahes vajalikke meetmeid.
            
         
               (3)
            
            
               Vastavalt määruse (EL) nr 1380/2013 sätetele on asjakohane toetada selektiivsuse suurendamist tulemuspõhiselt.
            
         
               (4)
            
            
               Mitme aasta põlvkondadest koosnev ja piisava taastootmisreserviga kalavaru on kasutamise suhtes vastupidavam ja seega on sellel suurem tõenäosus saavutada maksimaalne jätkusuutlik saagikus ja seda säilitada. Selektiivsuse ebatõhususe tõttu on Keldi meres uuenenud varude tagasiheide väga suur ning selektiivsuse parandamine aitab kaasa mitmeaastase klassistruktuuriga kalavarude tekkele.
            
         
               (5)
            
            
               2013. aasta juunis Rahvusvaheliselt Mereuurimise Nõukogult (ICES) saadud nõuande kohaselt ei ole päristursaliste kaitsestaatuse parandamiseks seni võetud meetmed olnud piisavad ning soovitatakse kalapüügivõimaluste märkimisväärset kärpimist. Näiteks kilttursa kohta väidab ICES, et „2012. aastal oli varude uuenemine aegridade lõikes väikseim”.
            
         
               (6)
            
            
               Keldi mere merlangi kohta väidab ICES, et ühe- ja kaheaastaste kalade tagasiheide on endiselt väga suur. Tursa 2014. aastal keskmisest suuremaid uuenenud varusid hakatakse püüdma 2015. aasta alguses. ICES hoiatab, et kilttursa 2013. aasta tugevat põlvkonda ähvardab suur tagasiheide 2014. ja 2015. aastal, juhul kui ei võeta täiendavaid meetmeid tagasiheite vähendamiseks.
            
         
               (7)
            
            
               Kilttursa kohta on teada, et selle varude uuenemine on korrapäratu ja nende suurt uuenemist tuleks ära kasutada. ICES märgib, et „majandamisel tuleks mitme liigiga püügipiirkonnas keskenduda kilttursa püügil selektiivsuse suurendamisele” ning et „tuleks kaaluda täiendavate tehniliste meetmete võtmist, et vähendada kaaspüügina püütava 2013. aasta juurdekasvu tagasiheidet. Need meetmed võivad hõlmata ruudukujuliste silmadega selektiivakendes suurema võrgusilma kasutamist ja/või võrgusilma suurendamist päristursaliste hulka kuuluva kilttursa püügil”. Teisisõnu, kui ei võeta viivitamata meetmeid, jätkub uuenevate tursa- ja kilttursavarude noorte isendite tagasiheide.
            
         
               (8)
            
            
               Seetõttu on vaja komisjoni rakendusmäärusega (EL) nr 737/2012 (3) juba võetud meetmetele lisaks sätestada selektiivsuse suurendamiseks täiendavad meetmed, et tagada tagasiheite määra oluline vähenemine ja lasta noorkaladel kasvada ja paljuneda, et selliselt tulevast saagikust suurendada.
            
         
               (9)
            
            
               Seepärast tuleb Keldi mere kilttursa-, tursa- ja merlangivarude kaitseks viivitamata tegutseda.
            
         
               (10)
            
            
               Seepärast on asjakohane luua võimalus kasutada muid kui määrusega (EÜ) nr 850/98 ette nähtud püügivahendeid, juhul kui kalanduse teadus-, tehnika- ja majanduskomitee (STECF) hinnangu kohaselt on selle tulemuseks sama suur või suurem selektiivsus päristursaliste (tursk, kilttursk ja merlang) põhjalähedasel püügil mitme liigiga püügipiirkondades Keldi meres (ICESi VIIf ja VIIg rajoon ning VIIj rajooni osa, mis asub põhja pool 50° põhjalaiust ja ida pool 11° läänepikkust).
            
         
               (11)
            
            
               Teaduslik analüüs näitab, et kui hakataks kasutama ruudukujuliste silmadega selektiivakent, mille võrgusilma suurus on suurem kui praegu, mõjutaks see väikesemahulist merlangipüüki ida pool 8° läänepikkust ebaproportsionaalselt. Kuna tursa ja kilttursa levikualad Keldi meres kattuvad vaid piiratud ulatuses, näidati analüüsis, et rakendusmääruses (EL) nr 737/2012 sätestatud meetmed mõjuvad vastuvõetavalt tursa- ja kilttursavarudele ning võimaldavad samal ajal säilitada püüki selles konkreetses piirkonnas.
            
         
               (12)
            
            
               16. detsembril 2014 leppisid nõukogu ja komisjon kokku, et rakendusmääruses (EL) nr 737/2012 sätestatud selektiivsusmeetmeid on vaja tugevdada.
            
         
               (13)
            
            
               Käesoleva määrusega ette nähtud meetmed on kooskõlas kalanduse ja vesiviljeluse korralduskomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 737/2012 artiklit 2 muudetakse järgmiselt.
   
               1)
            
            
               Lõige 1 asendatakse järgmisega:
               „1.   Erandina määruse (EÜ) nr 850/98 artikli 7 lõike 1 punktist a hakkavad kalalaevad, mis kasutavad noodapära võrgusilma suurusega 70–119 mm, kasutama ruudukujuliste silmadega selektiivakent, mille silma suurus on vähemalt 120 millimeetrit.”
            
         
               2)
            
            
               Lisatakse lõiked 3, 4, 5 ja 6:
               „3.   Erandina lõikest 2 võib ruudukujuliste silmadega selektiivaken paikneda noodapärast kaugemal, kui kasutatakse erinevat püügivahendite kombinatsiooni ning kui sellel on kalanduse teadus-, tehnika- ja majanduskomitee (STECF) hinnangu kohaselt tursa, kilttursa ja merlangi püügil samasugused või paremad selektiivsusnäitajad.
               4.   Erandina lõikest 1 võivad kalalaevad, mis kasutavad noodapära võrgusilma suurusega 70–119 mm, selle asemel kasutada ruudukujuliste silmadega selektiivakent, mille võrgusilma suurus on vähemalt 120 millimeetrit, kui nad kasutavad püügivahendit, millel on kalanduse teadus-, tehnika- ja majanduskomitee (STECF) hinnangu kohaselt tursa, kilttursa ja merlangi püügil samasugused või paremad selektiivsusnäitajad.
               5.   Erandina lõikest 1 võivad laevad, mis kasutavad noodapära võrgusilma suurusega 70–119 mm ja mille iga püügireisi saagist Keldi meres ida pool 8° läänepikkust moodustab merlang vähemalt 55 %, kasutada ruudukujuliste silmadega selektiivakent, mille silma suurus on vähemalt 100 millimeetrit, kui nad kasutavad põhjatraale või seinnootasid, mille võrgusilma suurus on vähemalt 100 millimeetrit.
               6.   Kalalaevadele, mis kasutavad lõigetes 3, 4 ja 5 osutatud erandeid, peab enne merele minekut olema lipuriigi poolt välja antud kalapüügi eriluba. Lipuliikmesriik uurib iga taotlust sellise loa saamiseks vastavalt nõukogu määruse (EÜ) nr 1224/2009 (4) artiklile 7 ning komisjoni rakendusmääruse (EL) nr 404/2011 (5) artiklitele 4 ja 5.
               
                  (4)  Nõukogu määrus (EÜ) nr 1224/2009, 20. november 2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1)."
						
               
                  (5)  Komisjoni rakendusmäärus (EL) nr 404/2011, 8. aprill 2011, millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad (ELT L 112, 30.4.2011, lk 1).”"
						
            
         Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 29. maist 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. mai 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 125, 27.4.1998, lk 1.
   
      (2)  Euroopa Parlamendi ja nõukogu määrus (EL) nr 1380/2013, 11. detsember 2013, ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).
   
      (3)  Komisjoni rakendusmäärus (EL) nr 737/2012, 14. august 2012, Keldi mere teatavate kalavarude kaitse kohta (ELT L 218, 15.8.2012, lk 8).